Magaliesberg Die Magaliesberg is 'n bergreeks wat van Pretoria in die noorde van Gauteng tot suid van Pilanesberg, in die Noordwesprovinsie, strek. Die bergreeks is ongeveer 120 km lank. Die hoogste punt van die bergreeks is by Nooitgedacht, 1 852 meter bo seespieël, maar slegs 300 m bo die omliggende vlakte. Die Hartbeespoortdam, Buffelspoortdam en Olifantsnekdam is in die Magaliesberg geleë. Byna die hele berg is tot 'n natuurreservaat verklaar. Die Magaliesberge was in die verlede bekend as die Macalisberg of as die Kashanberge. Die berge is glo vernoem na die Tswana-hoofman Magali (Mohale), wat 'n stam in die noorde van die berge regeer het. Daar is meer as 130 spesies van bome in die Magaliesberg. Die Olyfgroen vingertjie (Frithia pulchra) is 'n dwergplantjie uit die vygiefamilie wat endemies aan die gebied is. Die vuurpylaalwyn Aloe peglerae groei net in die Magaliesberg en aangrensende berge. Aan die suidelike hange van die bergreeks is die klimaat droeër en die meeste van die plantegroei in valleie aan die voet van die kranse gekonsentreer. Aan die noordelike hange kom wilgebome voor en laer teen die hange kan maroelabome gevind word.